ኢትዮጵያ የፓን አፍሪካ የአረንጓዴ ግንብ ኤጀንሲ ስምምነትን ልታጸድቅ ነው
– ኢትዮጵያ የሰሃራ በረሃ መስፋፋትን ለማቆም ታስቦ የተቋቋመውን የፓን አፍሪካ ታላቅ የአረንጓዴ ግንብ ኤጀንሲ ስምምነትን ልታጸድቅ መሆኗን ጠቅላይ ሚኒስትር ሃይለማሪያም ደሳለኝ ተናገሩ።ጠቅላይ ሚኒስትር ሃይለማርያም የሞሪታንያ የአካባቢ ጥበቃና የዘላቂ ልማት ሚኒስትር ኮሜዲ ካማራን ትናንት በጽህፈት ቤታቸው ተቀብለው በስምምነቱ ላይ ውይይት አድርገዋል።ካማራ ወደ ኢትዮጵያ የመጡት የፓን አፍሪካ ታላቅ የአረንጓዴ ግንብ ኤጀንሲ ስምምነትን ኢትዮጵያ እንድታጸድቀው ለመጠየቅ ከሞሪታንያ ፕሬዚዳንት የተላከውን መልዕክት ይዘው ነው። አስራ አንድ አባል አገራት ያሉት ይህ ኤጀንሲ ስምምነቱን ያጸደቁት ሰባቱ ብቻ ሲሆኑ ኢትዮጵያ ካላጸደቁት አገራት አንዷ በመሆኗ እንድታጸድቀውና የአገሪቱ ህግ አንድ አካል እንዲሆንም ካማራ ጠይቀዋል። በተጨማሪም ኢትዮጵያ የአፍሪካ ህብረት መቀመጫ እንደመሆኗና በአህጉሪቱ ያላት ተሰሚነት ከፍተኛ በመሆኑ የኤጀንሲውን አላማ በአፍሪካ ህብረት አባል አገራት እንዲስፋፋና ድጋፍ እንዲያደርጉ የራሷን ሚና እንድትጫወት ነው የጠየቁት። ጠቅላይ ሚኒስትር ሃይለማርያም በበኩላቸው ኤጀንሲው የያዘውን አላማ ኢትዮጵያ ከጅምሩ አንስቶ ስትደግፈው የነበረ መሆኑን ገልጸው።አገሪቱ ከያዘችው የአረንጓዴ ኢኮኖሚ መርህ አንጻር ስምምነቱ ተስማሚ በመሆኑ እንደምታጸድቅ ተናግረዋል። የፓን አፍሪካ ታላቅ የአረንጓዴ ግንብ ኤጀንሲ በቀድሞው የናይጄሪያ ፕሬዚዳንት ኦሊሴንጆ ኦባሳንጆ ሃሳብ አቅራቢነት እ.አ.አ በ2007 የተቋቋመ ሲሆን፤ ከሴኔጋል እስከ ጅቡቲ የሚደርስ 15 ኪሎ ሜትር ስፋት ያለው ደን ለመትከል የታሰበ መሆኑን ኤፍ.ቢ.ሲ ዘገባ ያስረዳል።